དུད་ཚང་སུ་ཞིག་ལ་སྐྱིད་སྡུག་ཅི་བྱུང་ན་དེ་ལ་དཔག་པའི་སྐད་ཆ་བཤད་པ་ལས།སྐྱིད་ལ་རྣམ་རྟོག་དང་རྟེན་འབྲེལ་འཆུག་ངེས་ཀྱི་ཁ་ངན།དུད་ཚང་སུ་ཞིག་ལ་སྡུག་ལ་ཐུག་ན་ཐེ་ལས་རྡུང་བ་དང་སེམས་མི་བདེ་བར་བཟོ་བ་ལ་འཛེམས་ཤིང་ཐ་ན་གྲོང་ཚོ་དེས་ལོ་སར་ལ་མངོན་གསལ་རྒྱས་སྤྲོ་དང་གླུ་དབྱངས་ཕྱི་རོལ་དུ་བསྒྲགས་པ་སོགས་གཏན་ནས་མི་བྱེད།གལ་ཏེ་གཉེན་སྟོན་བྱེད་དགོས་ཚེ་ཆང་དང་དར་ཁ་བྱིན་ནས་གནང་བ་ངོ་སྲུང་ཞུ་དགོས་པ་དང་ལོ་སར་ལ་ཉེ་འབྲེལ་ངོ་ཤེས་རྣམས་ཀྱིས་ཟས་སྐལ་ཁྱེར་དགོས།གྲོང་པའི་ནང་ལོ་ན་ཆེས་རྒན་པ་དག་ལ་ལོ་སྐལ་དང་ངེས་པར་མགྲོན་དུ་འབོད།སྐྱིད་སྡུག་ཅི་བྱུང་ལ་ཕན་ཚུན་རོགས་རམ་ཅི་དགོས་ངེས་པར་དུ་འགྲོ་དགོས་པ་སྲོལ་ལྟར་ཆགས།ཁྱིམ་གསར་འབུབས་དང་ཀ་ཕིབས་རྒྱག་པ།རྒྱ་ར་བསྐོར་བ་དང་རྨོ་རྐོ་སོ་ནམ།སྟོན་ཐོག་བསྡུ་བ་དང་གཡུལ་གཅོག་པ་སོགས་ལས་ཀ་ལ་ཕན་ཚུན་རོགས་རམ་བྱེད་དགོས་ཤིང་ལས་ཀ་བ་དག་ལ་ཁྱིམ་ཚང་དེས་བཟའ་བཏུང་གང་བཟང་ལྡུད་པ་དང་ལས་ཀ་བ་ཕན་ཚུན་ལ་ཁ་མཚར་རྩེད་མོས་ཉིན་འཁྱོང་ཡོང་བར་བྱས་ནའང་ངོ་ཚའི་རིགས་དང་ཚིག་རྩུབ་སྨྲ་བ་ལ་ཤིན་ཏུ་འཛེམ།